**Prijedlog**

Na osnovu člana 13. Zakona o principima lokalne samouprave u Federaciji Bosne i Hercegovine („Službene novine Federacije BiH“, broj 49/06, 51/09), člana 43. Zakon o sportu Zeničko dobojskog kantona („Službene novine Zeničko-dobojskog kantona“, broj 6/17 -Prečišćeni tekst) i člana 19. Statuta Općine Breza („Službeni glasnik Općine Breza“, broj 8/09 - Prečišćeni tekst), Općinsko vijeće Breza na sjednici održanoj dana \_\_\_\_\_\_\_\_\_\_\_\_\_\_. godine donosi,

**O D L U K U**

**o načinu i postupku raspodjele sredstava za finansiranje sportskih aktivnosti**

**I. OPĆE ODREDBE**

**Član 1.**

Ovom Odlukom uređuje se način i postupak raspodjele budžetskih sredstava Općine Breza iz grantova za neprofitne organizacije u oblasti sporta, konto 614300, u visini budžetskih sredstava predviđenih za tekuću godinu.

**Član 2.**

Sredstva iz člana 1. ove Odluke se dodjeljuju neprofitnim sportskim organizacijama registrovanim kao udruženje građana (u daljem tekstu: aplikant) koji su registrovani u Bosni i Hercegovini i imaju sjedište na području općine Breza, za projekte koji se realizuju u interesu građana općine Breza.

**II. JAVNI POZIV**

**Član 3.**

Sredstva se dodjeljuju isključivo na osnovu Javnog poziva koji objavljuje Općinski načelnik na prijedlog Službe za finansije, inspekcijske poslove i opću upravu.

Javni poziv za raspodjelu budžetskih sredstava za finansiranje sportskih aktivnosti objavljuje se u sredstvima informisanja, na zvaničnoj web stranici općine Breza i oglasnoj tabli Općine Breza, najkasnije do 30. aprila tekuće kalendarske godine.

Javni poziv za raspodjelu sredstava traje minimalno **15** dana od dana objavljivanja.

Prijava na Javni poziv mora da sadrži:

1. Ispravno popunjen prijavni obrazac,
2. Rješenje o registraciji udruženja,
3. Uvjerenje o poreznoj registraciji - ID broj,
4. Izvod iz registra udruženja ne stariji od tri mjeseca,
5. Potvrdu poslovne banke o vlasništvu i broju transakcijskog računa i da isti nije blokiran,
6. Program sportskih aktivnosti za tekuću godinu odnosno aktivnosti u kojima će sportski kolektiv učestvovati ili ih organizovati,
7. Detaljno razrađen finansijski plan za realizaciju sportskih aktivnosti,
8. Uvjerenje o namjenskom utrošku sredstava dobivenih iz Budžeta Općine Breza za prethodnu godinu. Uvjerenje izdaje Služba za finansije, inspekcijske poslove i opću upravu Općine Breza,
9. Bilans stanja i bilans uspjeha za prethodnu godinu.

Općina Breza može u Javnom pozivu tražiti i dodatnu dokumentaciju, kao što je dokaz sportskog kluba o članstvu u granskom savezu i rangu takmičenja, dokaz o sufinansiranju i sl.

**III. AKTIVNOSTI IZ OBLASTI SPORTA**

**Član 4.**

Sredstva iz člana 1. ove Odluke dodjeljuju se za projekte i aktivnosti u oblasti sporta i to:

1. organizovanje i učestvovanje na sportskim takmičenjima i manifestacijama sportskih klubova koji okupljaju djecu, omladinu i odrasle,
2. organizovanje i učestvovanje na sportskim takmičenjima i manifestacijama sportskih klubova osoba sa tjelesnim onesposobljenjima,
3. sportska rekreacija,
4. školski sport,
5. sportsku edukaciju i odgoj djece i omladine,
6. manifestacije koje podstiču afirmaciju i razvoj sporta,
7. organizovanje raznih sportskih manifestacija, turnira, kampova, sportskih obuka za djecu, omladinu i odrasle,
8. organizovanje i učestvovanje na međunarodnim sportskim manifestacijama,
9. infrastrukturne projekte u oblasti sporta.

**Član 5.**

S ciljem utvrđivanja kriterija, Programa za korištenje budžetskih sredstava namijenjenih za sport na nivou općine i provođenja javnog poziva Općinski načelnik imenuje komisiju sastavljenu od predstavnika pojedinih sportskih disciplina i jednog predstavnika općinske službe nadležne za sport.

Komisija sačinjava prijedlog kriterija i Program za korištenje budžetskih sredstava namijenjenih za sport u budžetu Općine, kojeg zaključkom usvaja Općinski načelnik.

**Član 6.**

Stručne i administrativno-tehničke poslove za potrebe komisije obavljat će Služba za finansije, inspekcijske poslove i opću upravu.

**IV. PRIJAVA NA JAVNI POZIV**

**Član 7.**

Prijavni obrazac za sportska udruženja izrađuje Služba za finansije, inspekcijske poslove i opću upravu, a on treba da sadrži sljedeće:

* puni naziv sportskog udruženja,
* adresu, kontakt telefon, fax, e-mail,
* ime i prezime odgovornog lica za zastupanje i predstavljanje,
* rang i naziv takmičenja u kojem je sportsko udruženje učestvovalo u prethodnoj takmičarskoj sezoni,
* trenutni rang takmičenja,
* broj sportista koji su registrovani kod granskog saveza po uzrastima,
* naziv redovnih omladinskih selekcija,
* broj trenera sa visokom stručnom spremom sportskog smjera,
* broj ostalih trenera sa njihovom školskom spremom i nazivom trenerskih licenci,
* najbolji ekipni i pojedinačni rezultati u prošloj sezoni postignutih na državnim, regionalnim, evropskim i svjetskim takmičenjima,
* obaveze sportskom udruženja - kluba prema granskom savezu.

**Član 8.**

Izuzetno, osim sportskim organizacijama registrovanim kao udruženja građana, mogu se dodjeljivati finansijska sredstva i za finansiranje istaknutih sportista pojedinaca/reprezentativaca koji ostvaruju vrhunske rezultate u individualnim sportovima a za potrebe učešća na sportskim takmičenjima u tim sportovima.

Pravo na ostvarivanje finansijskih sredstava iz prethodnog stava ostvaruje se putem Javnog poziva iz člana 3. ove Odluke, uz prijavu matičnih sportskih kolektiva.

**Član 9.**

Neće se uzimati u razmatranje neblagovremene, nepotpune i netačne prijave.

**V. ZAVRŠNE ODREDBE**

**Član 10.**

Komisija boduje sve blagovremene, potpune i tačne prijave prema usvojenim kriterijima i predlaže Općinskom načelniku Program za korištenje budžetskih sredstava namijenjenih za sport.

Komisija je dužna da pripremi Prijedlog Programa o raspodjeli sredstava i isti dostavi Općinskom načelniku u roku od 15 (petnaest) dana od dana isteka roka Javnog poziva za prijavu projekata.

Program raspodjele sredstava iz stava (2) ovog člana Općinski načelnik će nakon usvajanja objaviti na zvaničnoj web stranici i oglasnoj tabli Općine Breza.

Komisija o svom radu vodi zapisnik koji je sastavni dio provedenog Javnog poziva i Programa za korištenje budžetskih sredstava namijenjenih za sport na nivou općine.

**Član 11.**

Distribuciju budžetskih sredstava namijenjenih za sport vršit će Služba za finansije, inspekcijske poslove i opću upravu u skladu sa propisima, a prema Programu za korištenje budžetskih sredstava namijenjih za spor u skladu sa raspoloživim budžetskim sredstvima.

**Član 12.**

Aplikanti kojima budu doznačena budžetska sredstva za realizaciju sportskih aktivnosti dužni su opravdati namjenski utrošak doznačenih sredstava u roku od trideset dana od dana realizacije sportskih aktivnosti.

Služba za finansije, inspekcijske poslove i opću upravu se zadužuje da prati realizaciju i namjenski utrošak doznačenih budžetskih sredstava o čemu je dužna dostaviti godišnji izvještaj Općinskom vijeću.

Ako aplikanti iz stava 1. ne opravdaju namjenski utrošak doznačenih budžetskih sredstava isti su dužni izvršit povrat istih u Budžet Općine Breza, a po nalogu Službe za finansije, inspekcijske poslove i opću upravu.

**Član 13.**

Ova Odluka stupa na snagu osmog dana od dana objavljivanja u „Službenom glasniku Općine Breza“.

Broj: \_\_\_\_\_\_\_\_\_\_\_\_\_\_ PREDSJEDAVAJUĆI

Breza, \_\_\_\_\_\_\_\_\_\_.godine Općinskog vijeća

Anel Rihić, s.r.

Obrazloženje:

Pravni osnov za donošenje Odluke:

1. Zakon o principima lokalne samouprave u Federaciji Bosne i Hercegovine - član 13. („Službene novine Federacije BiH“, broj 49/06, 51/09),
2. Zakon o sportu Zeničko dobojskog kantona - član 43. („Službene novine Zeničko-dobojskog kantona“, broj 6/17 - Prečišćeni tekst).
3. Statut Općine Breza - član 19. („Službeni glasnik Općine Breza“, broj 8/09 - Prečišćeni tekst).

Razlozi da donošenje Odluke:

Dosadašnji način o postupak raspodjele budžetskih sredstava za rad sportskih i ostalih udruženja nije bio usklađen sa Zakonom o sportu Zeničko-dobojskog kantona, te nisu bili određeni jasni kriteriji pri raspodjeli sredstava („Službeni glasnik Općine Breza“, broj 4/18).

Služba za finansije, inspekcijske

Poslove i opću upravu

Pomoćnik načelnika

Meliha Beširević